Správa o priebehu a výsledkoch VIII. zasadania Zmiešanej slovensko-maďarskej               komisie pre záležitosti menšín

Základné údaje o činnosti zmiešanej komisie

Zmiešaná slovensko-maďarská komisia pre záležitosti menšín bola zriadená v zmysle Protokolu medzi Ministerstvom zahraničných vecí SR a Ministerstvom zahraničných vecí MR zo dňa 24. novembra 1998 ako jeden z jedenástich (dnes dvanástich) orgánov slúžiacich napomáhaniu plnenia Zmluvy o dobrom susedstve a priateľskej spolupráci medzi Slovenskou republikou a Maďarskou republikou z roku 1995 (v ďalšom texte “základná zmluva”). Podľa čl. 15 ods. 6 základnej zmluvy má zmiešaná komisia právo predkladať odporúčania vládam Slovenskej republiky a Maďarskej republiky.

Doteraz sa uskutočnilo osem  zasadaní zmiešanej komisie. Na uvedených zasadaniach boli prijaté zápisnice, ktoré obsahujú odporúčania adresované vládam oboch štátov a vyhodnotenie odporúčaní z predchádzajúcich zasadaní komisie. 

Počnúc V. zasadaním zmiešaná komisia tiež posudzuje vykonávanie Dohody medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry z 12. decembra 2003. 

Po zasadaní schvaľuje vláda Slovenskej republiky uznesenie vzťahujúce sa na príslušné zasadanie zmiešanej komisie. 
 
Zmeny v zložení národných častí zmiešanej komisie v roku 2008

	V roku 2008 došlo k čiastočným zmenám v zložení slovenskej časti zmiešanej komisie. Novými členmi zmiešanej komisie sú:  zástupca Úradu vlády SR Marek Lisánsky, generálny riaditeľ sekcie ľudských práv a menšín, riaditeľ 2. teritoriálneho odboru MZV SR František Dlhopolček a riaditeľka odboru ľudských práv a Rady Európy MZV SR Veronika Lombardini. 

	Na maďarskej strane sú novými členmi zmiešanej komisie zástupcovia Ministerstva pre samosprávy MR, Ministerstva národného rozvoja a hospodárstva MR a Ministerstva školstva a kultúry MR.

Zmeny sa nedotkli zastúpenia predstaviteľov slovenskej národnostnej menšiny žijúcej v Maďarsku a maďarskej národnostnej menšiny žijúcej na Slovensku. Aktuálne zloženie oboch častí zmiešanej komisie tvorí prílohu zápisnice z VIII. zasadania.

Príprava VIII. zasadania zmiešanej komisie

	Dňa 3. apríla 2008 sa v Budapešti uskutočnilo stretnutie spolupredsedov zmiešanej komisie veľvyslanca M. Mojžitu a odborného štátneho tajomníka Úradu predsedu vlády MR Ferenca Gémesiho. Obaja spolupredsedovia posúdili situáciu slovenskej menšiny v Maďarsku a maďarskej menšiny na Slovensku. Zhodnotili aj plnenie odporúčaní z predchádzajúcich zasadaní zmiešanej komisie, ako aj aktuálne otázky menšinovej politiky najmä vysťahovanie sídla slovenských menšinových organizácií z priestorov Slovenského domu v Mlynkoch. 

	Predseda slovenskej časti zmiešanej komisie veľvyslanec Miroslav Mojžita  listom zo dňa 30. apríla 2008 pozval predsedu maďarskej časti zmiešanej komisie na VIII. zasadnutie tejto komisie. Termín konania zmiešanej komisie bol následne dohodnutý prostredníctvom tajomníkov slovenskej a maďarskej časti zmiešanej komisie na 10. júna 2008.
	
	VIII. zasadnutiu Zmiešanej slovensko-maďarskej komisie pre záležitosti menšín predchádzalo stretnutie slovenskej časti zmiešanej komisie, ktoré sa konalo dňa 13. mája 2008 na Ministerstve zahraničných vecí SR s cieľom pripraviť VIII. zasadnutie Zmiešanej slovensko-maďarskej zmiešanej komisie pre záležitosti menšín. Členovia slovenskej časti komisie informovali o aktuálnom stave plnenia odporúčaní z predchádzajúcich zasadnutí zmiešanej komisie. 

	Príprava VIII. zasadania spočívala aj v zosúladení návrhov znenia zápisnice. Strany sa dohodli aj na prijatí nových odporúčaní, ktorých presné znenie bolo dohodnuté na samotnom zasadaní zmiešanej komisie. Na základe pracovných rokovaní sa dospelo k určitému kompromisnému zneniu zápisnice, ktoré však bolo predmetom ďalších rokovaní a spresnení počas samotného VIII. zasadania zmiešanej komisie. 

VIII. zasadanie zmiešanej komisie 

	VIII. zasadanie sa uskutočnilo dňa 10. júna 2008 v Bratislave  v budove Ministerstva zahraničných vecí SR. Rokovanie viedli spolupredsedovia zmiešanej komisie, za slovenskú stranu veľvyslanec Miroslav Mojžita, za maďarskú stranu štátny tajomník Úradu predsedu vlády MR Ferenc Gémesi. 

Strany sa vzájomne informovali o realizácii odporúčaní prijatých na predchádzajúcich zasadaniach zmiešanej komisie. Konštatovali, že odporúčania sa plnia, pričom väčšina týchto odporúčaní nie je formulovaná ako jednorázová úloha, ale predpokladá pravidelné a priebežné plnenie. Osobitne bol vyzdvihnutý dosiahnutý pokrok pri plnení odporúčaní, vo vzťahu k slovenskej strane  najmä rýchle a dôsledné riešenie otázky vysielania Rádia Patria a vo vzťahu k maďarskej strane riešenie otázky Slovenského domu v Mlynkoch. Zmiešaná komisia prijala 5 nových odporúčaní – 2 pre obidve strany, 1 pre slovenskú stranu a 2 pre maďarskú stranu. 

	Strany potvrdili, že pravidelné zasadnutia zmiešanej komisie pre záležitosti menšín sú nezastupiteľným príspevkom k napĺňaniu litery a ducha Zmluvy o dobrom susedstve a priateľskej spolupráci uzavretej medzi Slovenskou republikou a Maďarskou republikou a  súčasne  účinným mechanizmom plnenia Dohody medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry. Strany konštatovali, že komisia sa osvedčila ako vhodná platforma  prerokovania prípadných problémov týkajúcich sa práv osôb patriacich k národnostným menšinám a vypracovania odporúčaní vládam na ich riešenie.

Strany sa zhodli na tom, že je dôležité, aby sa v praxi ďalej napĺňal 14 bodový dokument  „Spoločná minulosť, spoločná budúcnosť v zrkadle spoločných projektov“, ktorý prijali predsedovia vlád Slovenskej republiky  a Maďarskej republiky počas stretnutia  v Bratislave v júni  2007, ktorý prispieva k rozvoju vzájomných vzťahov Slovenskej republiky a Maďarskej republiky vrátane života menšín. V tejto súvislosti ocenili výsledky nedávnych rokovaní medzi podpredsedom vlády Slovenskej republiky Dušanom Čaplovičom a  ministrom riadiacim Úrad predsedu vlády Maďarskej republiky Péterom Kissom.

Strany konštatovali, že susedská spolupráca  Slovenskej republiky a Maďarskej republiky, ako aj členstvo v Európskej únii, prehlbujúca sa všestranná spolupráca oboch štátov s využitím zdrojov z cezhraničných, transnacionálnych a interregionálnych programov Európskej únie, predstavuje dodatočný potenciál   pre rozvoj    slovenskej   menšiny v Maďarskej republike a  maďarskej menšiny  v Slovenskej republike a pre ďalšie posilnenie európskeho rámca uplatnenia práv osôb patriacich k národnostným menšinám.

Strany sa zhodli, že v prípade vzniku otvorených otázok, východiskom ich riešenia pre obidve strany je zachovanie dosiahnutej úrovne ochrany práv osôb patriacich k menšinám.  Strany sa zhodli, že vyvinú úsilie na zabránenie narušenia  status quo v živote menšín. Slovenská strana ocenila kroky maďarskej vlády smerujúce k vyriešeniu problémov slovenského národnostného života v Mlynkoch v záujme tu žijúcich Slovákov a ich organizácií. 

Strany vysoko vyzdvihli  aktivity zástupcov slovenskej menšiny v Maďarsku a maďarskej menšiny na Slovensku v práci zmiešanej komisie. Zástupcovia svojím aktívnym prístupom, predkladaním nových podnetov, iniciatív a návrhov riešení prispievajú nielen k pozitívnemu riešeniu otvorených otázok života menšín, ale zároveň pomáhajú rozvoju harmonických dvojstranných vzťahov medzi oboma krajinami.	

Zmiešaná komisia v súlade s článkom 6 Dohody medzi vládou Slovenskej republiky a vládou Maďarskej republiky uzavretej 12. decembra  2003 o vzájomnej podpore národnostných menšín v oblasti vzdelávania a kultúry, zhodnotila plnenie dohody, pričom konštatovala, že rámec dohody sa intenzívne využíva. Slovenská strana zdôraznila potrebu dôslednej adresnosti vzájomných podpôr do oblasti výchovno-vzdelávacieho procesu a vylúčenie individuálnej sociálnej pomoci prijímateľom.  

	Rokovanie zmiešanej komisie sa ukončilo podpísaním zápisnice spolupredsedami zmiešanej komisie. Spokojnosť s priebehom a výsledkami zasadania vyslovili členovia slovenskej i maďarskej časti komisie  vrátane zástupcov oboch menšín.

Stav realizácie odporúčaní z predchádzajúcich zasadaní zmiešanej komisie a prijaté nové odporúčania 

Spomedzi odporúčaní z predchádzajúcich zasadaní zmiešanej komisie väčšina nie je formulovaná ako jednorazová úloha, ale predpokladá pravidelné a priebežné plnenie. Zmiešaná komisia sa zhodla, že naďalej je potrebné venovať osobitnú pozornosť plneniu  29 odporúčaní z predchádzajúcich zasadaní zmiešanej komisie –11 pre obidve strany, 7 pre slovenskú stranu a 11 pre maďarskú stranu. Niektoré odporúčania boli preformulované berúc do úvahy aktuálny stav plnenia predmetných odporúčaní (napr. odporúčanie č. 10 zo IV. zasadania pre obidve strany týkajúce sa dokončenia a vydania alternatívnej učebnice dejepisu, odporúčanie č. 5 z V. zasadania pre obidve strany týkajúce sa finančného zabezpečenia málotriednych škôl, odporúčanie č. 2 zo VII. zasadania pre obidve strany týkajúce sa cezhraničnej spolupráce, odporúčanie č. 3 zo VII. zasadania pre obidve strany upravujúce otázku podpory štipendijného systému Celoštátnej slovenskej samosprávy, odporúčanie č. 17 zo IV. zasadania pre slovenskú stranu týkajúce sa bezplatnej jazykovej a odbornej prípravy na univerzitné prijímacie skúšky v Slovenskej republike pre absolventov slovenských stredných škôl v Maďarskej republike, odporúčanie č. 6 zo VII. zasadania pre slovenskú stranu týkajúce sa zabezpečenia adekvátneho financovania a technických podmienok pre Rádio Patria, atď.) Tieto sú uvedené v článku II. zápisnice (príloha). 

Okrem odporúčaní, ktorých plneniu je potrebné venovať osobitnú pozornosť, strany zhodnotili aj plnenie odporúčaní z predchádzajúcich zasadaní, ktorých plnenie strany naďalej považujú za svoju úlohu (článok III. Zápisnice - príloha), pričom niektoré z týchto odporúčaní boli preformulované berúc do úvahy aktuálny stav plnenia odporúčania. 

Formulovaných bolo 5 nových odporúčaní, ktoré boli označené ako prioritné a zaradené do článku II. zápisnice, t. j. k odporúčaniam, ktorých plneniu je v blízkej budúcnosti potrebné venovať osobitnú pozornosť. Dve odporúčania sú určené pre obidve strany (odporúčanie č. 1 z VIII. zasadania sa týka zabezpečenia podpory na fungovania Spoločnosti maďarských spisovateľov na Slovensku a Združenia spisovateľov a umelcov v Maďarsku, odporúčanie č. 2 z VIII. zasadania sa týka preskúmania možnosti zefektívnenia systému poskytovania podpory pre slovenské civilné spolky a združenia osobitne vo vzťahu k najväčšej organizácii Slovákov v Maďarsku – Zväzu Slovákov v Maďarsku), jedno odporúčanie je určené slovenskej strane (odporúčanie č. 3 z VIII. zasadania týkajúce sa preskúmania možnosti jednorázovej podpory na rekonštrukciu nehnuteľností Csemadoku) a dve odporúčania sú určené maďarskej strane (odporúčanie č. 4 z VIII. zasadania týkajúce sa financovania rekonštrukcie budovy dvojjazyčnej slovensko-maďarskej školy a internátu v Novom Meste pod Šiatrom, odporúčanie č. 5 z VIII. zasadania týkajúce sa 2. etapy rekonštrukcie slovenskej materskej školy v Slovenskom Komlóši).

Prehľad nových odporúčaní prijatých na VIII. zasadaní zmiešanej komisie s určením kompetentných subjektov ich realizácie

Pre obidve strany:

Odporúčanie č. 1: 
Strany zabezpečia podporu na fungovanie Spoločnosti maďarských spisovateľov na Slovensku a Združenia slovenských spisovateľov a umelcov v Maďarsku.  

V kompetencii: Ministerstvo kultúry SR, Úrad pre Slovákov žijúcich v zahraničí

Odporúčanie č. 2:
Preskúmať možnosť zefektívnenia systému poskytovania podpory pre slovenské civilné spolky a združenia osobitne vo vzťahu k najväčšej organizácii Slovákov v Maďarsku – Zväzu Slovákov v Maďarsku.   

V kompetencii: Úrad pre Slovákov žijúcich v zahraničí

Pre slovenskú stranu:

Odporúčanie č. 3:
Preskúmať možnosti jednorázovej podpory na rekonštrukciu nehnuteľností Csemadoku.

V kompetencii: Ministerstvo kultúry SR, Úrad vlády SR

Pre maďarskú stranu:

Odporúčanie č. 4: 
Nájsť zdroje na rekonštrukciu budovy dvojjazyčnej slovensko-maďarskej školy a internátu v Novom meste pod Šiatrom.

Odporúčanie č. 5:
Podporiť úsilie mestskej samosprávy Slovenského Komlóša na uskutočnenie 2. etapy rekonštrukcie slovenskej materskej školy fungujúcej pri miestnej slovenskej základnej škole. 

Prehľad odporúčaní z predchádzajúcich zasadaní zmiešanej komisie, ktorým je potrebné v najbližšom období venovať osobitnú pozornosť: 

Určenie kompetentných subjektov pri odporúčaniach pre obidve strany a odporúčaní určených výlučne pre slovenskú stranu vychádza z uznesenia vlády SR k správe z príslušného zasadania zmiešanej komisie. 

Odporúčania, ktorých znenie bolo počas VIII. zasadania upravené, sú označené znakom „*“.

Pre obidve strany:

Odporúčanie č. 2 zo IV. zasadania v upravenej forme:
Strany v spolupráci s expertmi oboch štátov budú pomáhať pri priebežnom uverejňovaní najdôležitejších slovenských právnych predpisov v maďarskom jazyku a najdôležitejších maďarských právnych predpisov v slovenskom jazyku, so zvláštnym zreteľom na právne predpisy, ktoré sa dotýkajú osôb patriacich k národnostným menšinám. 

V kompetencii: podpredseda vlády SR pre vedomostnú spoločnosť, európske záležitosti, ľudské práva a menšiny

Odporúčanie č. 4 zo IV. zasadania:
Strany zriadia ad hoc komisiu na vypracovanie porovnávacej štúdie o podpore slovenskej národnostnej menšiny v Maďarskej republike a maďarskej národnostnej menšiny v Slovenskej republike v oblasti vzdelávania, kultúry a osvety.

V kompetencii: Ministerstvo kultúry SR, Ministerstvo školstva SR, Úrad pre Slovákov žijúcich v zahraničí

Odporúčanie č. 8 zo IV. zasadania:
V rámci realizácie projektu rozšírenia Domu slovenskej kultúry v Békešskej Čabe preskúmať možnosti jeho finančného zabezpečenia. 

V kompetencii: Úrad pre Slovákov žijúcich v zahraničí

Odporúčanie č. 10 zo IV. zasadania v upravenej forme*:
Pokračovať vo vytváraní podmienok na dokončenie a vydanie alternatívnej učebnice pre výučbu dejepisu.

V kompetencii: Ministerstvo školstva SR

Odporúčanie č. 5 z V. zasadania v upravenej forme*:
Strany budú i naďalej zabezpečovať dodatočné finančné prostriedky potrebné na zachovanie málotriednych škôl s vyučovacím jazykom slovenským v Maďarskej republike a vyučovacím jazykom maďarským v Slovenskej republike.

V kompetencii: Ministerstvo školstva SR

Odporúčanie č. 10 z V. zasadania v upravenej forme*: 
Slovenská strana zabezpečí potrebnú podporu pre činnosť odborných organizácií vykonávajúcich výskum v oblasti regionálneho školstva a pomáhajúcich tým v odbornej, metodickej a pedagogickej práci regionálneho školstva v maďarskom jazyku v Slovenskej republike: Zväz maďarských pedagógov na Slovensku a Pedagogický inštitút Comenius. 
Maďarská strana preskúma možnosť poskytovania pravidelnej podpory pre Výskumný ústav Slovákov v Maďarsku v rámci rozpočtu Celoštátnej slovenskej samosprávy.

V kompetencii: Ministerstvo školstva SR

Odporúčanie č. 1 zo VII. zasadnutia: 
Strany spoločne preskúmajú možnosť zriadenia výstavy Madáča v Dolnej Strehovej  Popritom navrhujú v duchu operačného programu európskej územnej spolupráce 2007 - 2013 medzi Slovenskom a Maďarskom vytvorenie kultúrneho turizmu viažuceho   sa na pamätné miesta Madáča a Mikszátha a sieť etnografických zbierok Slovákov v Maďarsku,  organizovanie literárnych exkurzií, spoločne podporia usporiadanie v ročnom alebo dvojročnom intervale Literárnych dní Mikszátha a Madáča a k tomu sa viažucej série kultúrnych podujatí, resp.  intenzívnejšie spopulárnenie Madáčovho dňa v Balašských Ďarmotách v obidvoch krajinách.  

V kompetencii: Ministerstvo kultúry SR

Odporúčanie č. 2 zo VII. zasadnutia v upravenej forme*:
Strany budú naďalej pokračovať v rozvoji interregionálnych vzťahov na rôznych úrovniach – medzi regiónmi, mikroregiónmi, obcami a mestami, spoločných iniciatív a projektov v oblasti hospodárstva, infraštruktúry a ľudských zdrojov – na ktorých realizáciu je potrebné účinnejšie než doteraz využiť zdroje EÚ. 

Do pozornosti: Ministerstvo vnútra SR, Ministerstvo výstavby a regionálneho rozvoja SR

Odporúčanie č. 3 zo VII. zasadnutia v upravenej forme*:
Strany pomáhajú určiť zdroje slúžiace na podporu štipendijného systému Celoštátnej slovenskej samosprávy. 

V kompetencii: Ministerstvo školstva SR, Úrad pre Slovákov žijúcich v zahraničí

Odporúčanie č. 4 zo VII. zasadnutia:
Strany uskutočnia kroky k vzniku maďarského osvetového inštitútu na Slovensku, ktorý budú financovať spoločne obidve krajiny. Odporúčajú, aby sa vytvárajúci inštitút  napojil na personálnu a vecnú infraštruktúru osvetového inštitútu Csemadok /Dunajská Streda/.

V kompetencii: Ministerstvo kultúry SR

Odporúčanie č. 5 zo VII. zasadnutia:
Strany budú presadzovať, aby na stretnutí expertov bolo vyjasnené, aký bude vplyv plánovaného prechodu na digitálne vysielanie na celkové rozhlasové a televízne vysielanie, a aby o tom rokovali aj s predstaviteľmi menšín. 

V kompetencii: Ministerstvo kultúry SR

Pre slovenskú stranu:

Odporúčania č. 1.2 z III. zasadania v upravenej forme:
V rámci vyrovnania  vzťahov medzi štátom a cirkvami v súlade so zákonom                         č.161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam, preveriť jeho plnenie smerom k reformovanej kresťanskej cirkvi na Slovensku. 

V  kompetencii: Ministerstvo kultúry SR, podpredseda vlády SR pre vedomostnú spoločnosť, európske záležitosti, ľudské práva a menšiny

Odporúčanie č. 14 zo IV. zasadania:
V rámci prípravy zákona o financovaní kultúry upraviť aj financovanie rozvoja a šírenia kultúry národnostných menšín.

V kompetencii: Ministerstvo kultúry SR 

Odporúčanie č. 17 zo IV. zasadania v upravenej forme*:
Pokračovať v ponuke bezplatnej jazykovej a odbornej prípravy na univerzitné prijímacie skúšky v Slovenskej republike pre absolventov slovenských stredných škôl v Maďarskej republike.

V kompetencii: Ministerstvo školstva SR

Odporúčanie č. 7 z V. zasadania:
Slovenská strana bude podporovať zabezpečenie satelitného vysielania programu Slovenskej televízie alebo jej špeciálneho denného vysielania programových relácií vyhotovených vo vlastnej tvorbe pre tento účel a voľného prístupu k nim pre Slovákov v Maďarskej republike.

V kompetencii: podpredseda vlády SR pre vedomostnú spoločnosť, európske záležitosti, ľudské práva a menšiny

Do pozornosti: Úrad pre Slovákov žijúcich v zahraničí, generálny riaditeľ STV

Odporúčanie č. 9 z V. zasadania v upravenej forme:
Slovenská strana bude naďalej zabezpečovať náležité materiálne predpoklady fungovania a rozvoja Univerzity J. Selyeho v Komárne.

V kompetencii: Ministerstvo školstva SR

Odporúčanie č. 11 z V. zasadania:  
Slovenská strana preskúma možnosť, aby maďarské kultúrne inštitúcie delimitované do právomoci VÚC mali vytvorené vhodné materiálne podmienky na garantovanie úplnej a efektívnej činnosti.  V prípade Jókaiho divadla v Komárne a divadla Thália v Košiciach podporí ich divadelné vystúpenia mimo hraníc VÚC, do ktorého pôsobnosti patria. 

V kompetencii: Ministerstvo kultúry SR

Pre maďarskú stranu:

Odporúčanie č. 4 z I. zasadania: 
Legislatívne riešiť zastúpenie slovenskej národnostnej menšiny v parlamente Maďarskej republiky.
 
Odporúčanie č. 2.5 z III. zasadania v upravenej forme:
V zmysle predchádzajúceho odporúčania zabezpečiť osadenie pamätnej tabule Jána Kollára v Budapešti a jej umiestnenie na dôstojnom mieste.

Odporúčanie č. 21 zo IV. zasadania v upravenej forme:
Nájsť zdroje na dofinancovanie  plánu  rozšírenia a rekonštrukcie budovy Slovenského gymnázia, Základnej školy a internátu v Békešskej Čabe. 

Odporúčanie č. 22 zo IV. zasadania v upravenej forme*:
Zabezpečiť možnosti vydávania časopisov pre slovenskú menšinu a k tomu potrebné finančné zabezpečenie a zabezpečiť pravidelnú podporu týždenníka Ľudové noviny. 

Odporúčanie č. 12 z V. zasadania:
Maďarská strana podporí rozšírenie a zlepšenie obsahovej stránky výučby slovenského jazyka a výučby v slovenskom jazyku vrátane všeobecnovzdelávacích predmetov.

Odporúčanie č. 14 z V. zasadania:
Maďarská strana bude presadzovať v Rade pre rozhlasové a televízne vysielanie zabezpečenie vhodnejších vysielacích termínov slovenských národnostných relácií a ich repríz vo verejnoprávnej Maďarskej televízii . 

Odporúčanie č. 15 z V. zasadania:
Maďarská strana podporí vytváranie náležitých podmienok tvorby a vysielania slovenských národnostných relácií vo verejnoprávnom Maďarskom rozhlase, ako aj ich celoplošného príjmu s osobitným zreteľom na územie obývané menšinou.

Odporúčanie č. 7 zo VII. zasadania:
Maďarská strana nástrojmi stanovenými v zákone o štátnom rozpočte  naďalej zabezpečí výdavky pre činnosť verejných vzdelávacích inštitúcií prevzatých  Celoštátnou slovenskou samosprávou /Békešská Čaba, Nové Mesto pod Šiatrom, Sarvaš/. Zmiešaná komisia upozorňuje príslušné maďarské orgány, aby pri vytváraní pravidiel zohľadnili požiadavky na financovanie týchto inštitúcií.

Odporúčanie č. 8 zo VII. zasadania:
Podporí druhú etapu výstavby v súčasnosti štvortriednej školy v Lucíne cez projekt podaný zriaďovateľom s cieľom zachovať výučbu slovenského jazyka v regióne Salgotariánu.

Odporúčanie č. 9 zo VII. zasadania:
Maďarská strana – pokiaľ možno nie formou projektov – zabezpečí pre Výskumný ústav Slovákov v Maďarsku s ročnou pravidelnosťou tzv. vydavateľskú podporu a podporu na organizovanie podujatí. 

Odporúčanie č. 10 zo VII. zasadnutia:
Zabezpečí materiálnu podporu na základe požiadaviek vydavateľa na vydávanie časopisov domácej slovenskej kultúry a vedy aspoň na takej úrovni, ktorá zabezpečí ich zachovanie.

Prehľad odporúčaní z predchádzajúcich zasadaní zmiešanej komisie, ktorých plnenie strany naďalej považujú za svoju úlohu:

Pre obidve strany:

Odporúčanie č. 5 zo IV. zasadania:
Preskúmať možnosti finančnej podpory vybudovania a fungovania siete slovenských regionálnych kultúrnych centier v Maďarskej republike a maďarských regionálnych kultúrnych centier v Slovenskej republike.

V kompetencii: Ministerstvo kultúry SR

Odporúčanie č. 6 zo IV. zasadania: 
Spoločným úsilím napomáhať vykonávanie religiózneho života veriacich hlásiacich sa k slovenskej a maďarskej národnostnej menšine v materinskom jazyku vrátane výuky a prípravy nových kňazov. 

V kompetencii: Ministerstvo kultúry SR, Ministerstvo školstva SR 

Odporúčanie č. 7 zo IV. zasadania: 
Vypracovať spoločný projekt komplexnej rekonštrukcie a spoločného využívania kaštieľa v Borši  za pomoci spoločného materiálneho zabezpečenia, vykonať kroky za účelom získania prostriedkov pre spoločný projekt z rozvojových programov Európskej únie a pri príležitosti 300. výročia Rákóciho povstania zrealizovať rekonštrukciu rodného domu (Fr. Rákociho) v období rokov 2003 – 2011.

V kompetencii: Ministerstvo kultúry SR

Odporúčanie č. 11 zo IV. zasadania v upravenej forme:
Strany sa budú usilovať o rozvoj knižníc s fondom kníh v slovenskom jazyku v Maďarskej republike a knižníc s fondom kníh v maďarskom jazyku v Slovenskej republike, so zvláštnym zreteľom na zvyšovanie ich stavov a rozvoj informatiky. Strany preskúmajú možnosť podporovania osvetových knižníc fungujúcich v prvom rade v prihraničných regiónoch  navštevovaných maďarskými čitateľmi na Slovensku a slovenskými čitateľmi v Maďarsku, vzniku mobilných knižníc a neustálu starostlivosť o dokumenty v slovenskom a maďarskom jazyku. 

V kompetencii: Ministerstvo kultúry SR

Odporúčanie č. 13 zo IV. zasadania:
Posúdiť možnosti ďalších foriem spolupráce s vedúcimi vzdelávacích ústavov prijímajúcej strany pri výbere slovenských hosťujúcich pedagógov v Maďarskej republike a maďarských hosťujúcich pedagógov v Slovenskej republike, vybraných na základe tendrov. 

V kompetencii: Ministerstvo školstva SR

Odporúčanie č. 16 zo IV. zasadania v upravenej forme:
Strany budú podporovať mapovaciu činnosť Múzea maďarskej kultúry na Slovensku zameranú na pamätné miesta maďarskej národnostnej menšiny na Slovensku a podniknú kroky za účelom spoločnej realizácie rekonštrukčných prác Madáčovho kaštieľa  v Dolnej Strehovej.

V kompetencii: Ministerstvo kultúry SR

Odporúčanie č. 1 z V. zasadania:
Zmiešaná komisia odporúča, aby sa strany vzájomne informovali o návrhoch oboch štátov a prípadne spolupracovali pri príprave a prijímaní noriem Európskej únie v oblasti menšinovej politiky.

V kompetencii: podpredseda vlády SR pre európske záležitosti, ľudské práva a menšiny, Ministerstvo zahraničných vecí SR

Odporúčanie č. 2 z V. zasadania: 
Strany posúdia možnosť poskytovania, resp. zvýšenia podpory na zabezpečenie činnosti mimovládnych organizácií pôsobiacich v oblasti rozvoja jazykovej a kultúrnej identity slovenskej  národnostnej menšiny v Maďarskej republike a maďarskej národnostnej menšiny v Slovenskej republike.

V kompetencii: Ministerstvo kultúry SR

Odporúčanie č. 4 z V. zasadania:
Zmiešaná komisia odporúča, aby strany preskúmali možnosť zriadenia Výchovno-vzdelávacieho a doškoľovacieho strediska Celoštátnej slovenskej samosprávy na území Slovenskej republiky a podpory jeho prevádzky.

V kompetencii: Ministerstvo školstva SR, Úrad pre Slovákov žijúcich v zahraničí

Odporúčanie č. 6 z V. zasadania: 
Zmiešaná komisia podporuje uzavretie slovensko-maďarskej dohody o starostlivosti o vojnové hroby. 

Do pozornosti Ministerstva vnútra SR

Pre slovenskú stranu:

Odporúčanie č. 2.4 z III. zasadania:
Podporovať kontinuálne vzdelávanie v Slovenskej republike v oblasti osvety pre odborníkov slovenskej národnosti z Maďarskej republiky, resp. vysielanie osvetových pracovníkov pre potreby regionálnych kultúrnych centier Slovákov v Maďarskej republike.

V kompetencii: Ministerstvo kultúry SR, Úrad pre Slovákov žijúcich v zahraničí

Odporúčanie č. 8 z V. zasadania:
Slovenská strana bude podporovať spoluprácu kultúrnych, vedeckých a školských inštitúcií Celoštátnej slovenskej samosprávy s príslušnými štátnymi inštitúciami Slovenskej republiky (napr. Slovenská akadémia vied, Slovenské národné múzeum, Štátny archív SR, Slovenský filmový ústav, Národné osvetové centrum, Divadelný ústav Ministerstva kultúry, Metodické centrum Ministerstva školstva) 

V kompetencii: Ministerstvo školstva SR, Ministerstvo kultúry SR, Úrad pre Slovákov žijúcich v zahraničí

Pre maďarskú stranu:

Odporúčanie č. 19 zo IV. zasadania: 
Zabezpečiť finančné, materiálne a odborné podmienky pre efektívnejšiu činnosť škôl s vyučovacím jazykom slovenským v Maďarskej republike. 

Odporúčanie č. 25 zo IV. zasadania:
Podporiť úsilie slovenskej samosprávy zamerané na vytvorenie slovenského evanjelického misijného strediska v Budapešti (tzv. Lutherov dom).

Odporúčanie č. 26 zo IV. zasadania v upravenej forme: 
Preskúmať na základe návrhu Slovenskej menšinovej samosprávy v Budapešti možnosť prípravy realizačnej štúdie na vytvorenie slovenského kultúrneho centra v objekte tzv. Bobuľovho paláca v Budapešti alebo v inom vhodnom objekte. 

Odporúčanie č. 13 z V. zasadania: 
Maďarská strana zabezpečí náležité finančné predpoklady pre národnostnú výchovu v materských školách, pre národnostné vyučovanie a internáty tak, aby nedošlo k zníženiu objemu finančných prostriedkov zo štátneho rozpočtu. 

Odporúčanie č. 16 z V. zasadania:
V rámci Bolonského procesu zabezpečiť zvýšenú materiálnu podporu pre vysokoškolské inštitúcie zamerané na vzdelávanie súvisiace s jazykom a kultúrou slovenskej menšiny v rámci bakalárskeho a magisterského štúdia. V záujme ďalšieho vzdelávania slovenskej inteligencie preskúmať možnosť zabezpečenia získanie druhého, resp. ďalšieho odborného vzdelania v oblasti slovenskej národnostnej kultúry v rámci štátom financovaného vzdelávania.